b'\n_START_ARTICLE_\nUkita Naoie\n_START_PARAGRAPH_\nUkita Naoie (jap. \xe5\xae\x87\xe5\x96\x9c \xe5\xa4\x9a\xe7\x9b\xb4\xe5\xae\xb6, 1529 \xe2\x80\x93 1. helmikuuta 1582) oli japanilainen Sengoku-kauden daimio._NEWLINE_Naoie palveli alkujaan Urakami-klaania, ja vuonna 1544 h\xc3\xa4nelle my\xc3\xb6nnettiin oma l\xc3\xa4\xc3\xa4nitys. H\xc3\xa4n suoriutui annetuista teht\xc3\xa4vist\xc3\xa4\xc3\xa4n menestyksekk\xc3\xa4\xc3\xa4sti ja auttoi Urakamia taistelussa petollisia vasalleja vastaan. Lopulta Naoien vaikutusvalta nousi niin suureksi, ett\xc3\xa4 Urakamin vasallit seurasivat mieluummin h\xc3\xa4nt\xc3\xa4. Naoie solmikin liittouman voimakkaan Mori-klaanin kanssa Urakamia vastaan ja kukisti Urakamin vuonna 1577._NEWLINE_Vuonna 1578 Mori-klaani p\xc3\xa4\xc3\xa4tyi sotaan nousevaa Oda Nobunagaa vastaan ja kutsui Naoien mukaan. Naoie ei kuitenkaan uskonut Morin mahdollisuuksiin ja l\xc3\xa4hetti vain hieman joukkojaan K\xc5\x8dzukin taisteluun. Naoie kuoli vuonna 1582, ja klaanin johtoon nousi Naoien poika Ukita Hideie.'